**AFTALE OM SAMARBEJDE OG SAMARBEJDSUDVALG PÅ AARHUS UNIVERSITET**

1. **Samarbejdsaftale for Aarhus Universitets samarbejdsudvalg**§ 1. Aftalen for samarbejde og samarbejdsudvalg på Aarhus Universitet (AU samarbejdsaftalen) beskriver oprettelse af samarbejdsudvalg og udvalgenes opgavefokus på Aarhus Universitet (AU). Oprettelse af samarbejdsudvalg og deres opgavevaretagelse sker i overensstemmelse med det til enhver tid gældende [Cirkulære om aftale om samarbejde og samarbejdsudvalg i staten](https://www.samarbejdssekretariatet.dk/fileadmin/user_upload/Editor/documents/Rammer_for_SU/Publikationer/Samarbejdsaftalen2021.pdf), herefter kaldt Samarbejdscirkulæret.
2. **Oprettelse af samarbejdsudvalg på Aarhus Universitet**

§ 2. Strukturen for oprettelse af samarbejdsudvalg afspejler universitetets organisering. Hovedsamarbejdsudvalget (HSU) er det øverste samarbejdsudvalg på Aarhus Universitet og repræsenterer alle universitetets kerneopgaver, arbejdsområder og ansatte.

§ 3. Derudover er der et fakultetssamarbejdsudvalg (FSU) for hvert fakultet og et administrationssamarbejdsudvalg (ASU) for Enhedsadministrationen.

§ 4. Desuden er der lokale samarbejdsudvalg (LSU) på institutter, institutlignende centre, som ikke organisatorisk hører under et institut, på administrationscentre, vicedirektørområder samt i andre organisatoriske enheder med mindst 25 ansatte.   
  
§ 5. I enheder med mindre end 25 ansatte håndteres SU-relaterede emner som en del af enhedens personalemøder. Enhederne kan finde inspiration i Samarbejdssekretariatets folder [”Samarbejde på arbejdspladser med under 25 ansatte”](https://www.samarbejdssekretariatet.dk/fileadmin/user_upload/Editor/documents/Rammer_for_SU/Publikationer/Samarbejde25.pdf).

1. **Sammensætning af samarbejdsudvalgene**

§ 6. Medlemmer og suppleanter udpeges for 2 år ad gangen. Udpegningsperioden løber fra 1. marts i lige år til udgangen af februar i næstfølgende lige år. De udpegede medlemmer og suppleanter anmeldes over for den relevante ledelse inden en ny udpegningsperiode starter.

Stk. 2. Hvis området, som samarbejdsudvalget dækker, har flere tjenestesteder, bør det tilstræbes, at geografien så vidt muligt afspejles i udvalgets sammensætning.

**Sammensætning af HSU**

§ 7. HSU sammensættes af 14 repræsentanter for de forhandlingsberettigede organisationer og op til 8 ledelsesrepræsentanter.

Stk. 2. De forhandlingsberettigede organisationers repræsentanter på AU aftaler, hvorledes de 14 pladser fordeles mellem organisationerne.

Stk. 3. Medarbejderrepræsentanter og suppleanter til HSU udpeges af de forhandlingsberettigede organisationer af og blandt de på AU anmeldte tillidsrepræsentanter.

Stk. 4. Hvis en forhandlingsberettiget organisation ikke har valgt en tillidsrepræsentant på AU, kan der udpeges en medarbejderrepræsentant til HSU, der ikke er tillidsrepræsentant.

Stk. 5. Rektor er formand for HSU, og udpeger ledelsesrepræsentanter samt evt. suppleanter for disse.

Stk. 6. Vicedirektøren for HR er fast tilforordnet i HSU.

Stk. 7. Der vælges 1 eller 2 næstformænd af og blandt medarbejderrepræsentanterne i HSU.

**Sammensætning af øvrige samarbejdsudvalg**

§ 8. FSU sammensættes af op til11 repræsentanter for de forhandlingsberettigede organisationers repræsentanter på fakultetet og op til 6 ledelsesrepræsentanter.

Stk. 2. ASU sammensættes af op til 10 repræsentanter for de forhandlingsberettigede organisationers repræsentanter i Enhedsadministrationen og op til 5 ledelsesrepræsentanter.

Stk. 3. LSU sammensættes ligeledes af op til 10 repræsentanter for de forhandlingsberettigede organisationers repræsentanter i enheden og op til 5 ledelsesrepræsentanter.

Stk. 4. De forhandlingsberettigede organisationers repræsentanter på fakultetet/i Enhedsadministrationen/i enheden aftaler, hvorledes pladserne fordeles mellem organisationerne.

Stk. 5. Medarbejderrepræsentanter og suppleanter udpeges af de forhandlingsberettigede organisationer blandt de på fakultetet/i Enhedsadministrationen/i enheden anmeldte tillidsrepræsentanter.

Stk. 4. Hvis en forhandlingsberettiget organisation ikke har valgt en tillidsrepræsentant på fakultetet/i Enhedsadministrationen/i enheden, kan der udpeges en medarbejderrepræsentant blandt de øvrige medarbejdere.

Stk. 5. Dekanen er formand for FSU. Universitetsdirektøren er formand for ASU. Tilsvarende er institutleder/centerleder/administrationschef/ vicedirektør formand for LSU.

Stk. 6. Formanden for samarbejdsudvalget udpeger ledelsesrepræsentanter samt evt. suppleanter for disse.

Stk. 7. Der vælges én næstformænd af og blandt medarbejderrepræsentanterne i hhv. FSU/ASU/LSU.

1. **Samarbejdsudvalgenes opgaver**

§ 9. Samarbejdsudvalgene på AU løser de opgaver, som fremgår af nærværende AU samarbejdsaftale og Samarbejdscirkulæret.

§ 10. Hovedsamarbejdsudvalget har som det øverste samarbejdsudvalg på AU fokus på emner, der berører hele universitetet. HSU kan tage initiativ til udformning af politikker og retningslinjer, som gælder for hele AU. Arbejde hermed sker med inddragelse af lokale synspunkter, og hvor det er hensigtsmæssigt med rum for lokale tilpasninger ifm. implementering.  
  
Stk. 2. Ved høringer vurderer HSU, hvornår og hvordan FSU/ASU-niveauet og/eller LSU-niveauet mest hensigtsmæssigt inddrages, og hvad formålet med høringen er.

§ 11. FSU og ASU er øverste samarbejdsudvalg for hhv. det enkelte fakultet og for Enhedsadministrationen. FSU/ASU har fokus på de tværgående forhold på fakultetet/i Enhedsadministrationen og kan fx være initiativtager til udformning af politikker og retningslinjer gældende for fakultetet/Enhedsadministrationen. Arbejdet hermed sker med inddragelse af lokale synspunkter, og hvor det er hensigtsmæssigt med rum for lokale tilpasninger ifm. implementering.  
  
Stk. 2. Ved høringer vurderer FSU/ASU, hvornår og hvordan LSU-niveauet mest hensigtsmæssigt inddrages, og hvad formålet med høringen er.  
  
Stk. 3. FSU/ASU har mulighed for at bringe emner op til drøftelse i HSU.  
  
§ 12. De lokale samarbejdsudvalg (LSU) har fokus på forhold på instituttet/centeret eller i den administrative enhed. Arbejdet her kan fx omfatte udarbejdelse af lokale retningslinjer, udmøntning og implementering af overordnede politikker og retningslinjer, lokale drøftelser af økonomi, mål m.m.  
  
Stk. 2. LSU har mulighed for at bringe emner op til drøftelse i FSU/ASU og HSU.

1. **Særlige opgaver for hovedsamarbejdsudvalget**§ 14. HSU udarbejder en skabelon til forretningsorden, som kan anvendes af samarbejdsudvalgene som inspiration i fastlæggelsen af deres forretningsorden.  
     
   § 15.Hovedsamarbejdsudvalget udarbejder et årshjul for tilbagevendende årlige opgaver i HSU. Årshjulet kan bruges til støtte for samarbejdsudvalgene på de øvrige niveauer i deres årshjulsplanlægning.

§ 16. Hoversamarbejdsudvalget udarbejder og opdaterer efter behov ” Guide til et godt SU-samarbejde”. Guiden er til støtte for samarbejdsudvalgenes arbejde og udvikling af samarbejdet.

1. **Samarbejdsudvalgenes arbejdsform**§ 17. Hvert samarbejdsudvalg beskriver sin sammensætning og arbejdsform i en forretningsorden. Skabelon til forretningsorden findes på [hjemmesiden](https://medarbejdere.au.dk/administration/hr/samarbejdsudvalg/).

1. **Aftalens gyldighed**

§ 18. Denne samarbejdsaftale for Aarhus Universitet træder i kraft ved aftalens underskrift.

Stk. 2. Aftalen kan opsiges af hver af parterne med 3 måneders varsel til den 1. i en måned, dog tidligst når aftalen har løbet i 2 år.

Stk. 3. Eventuelle justeringer af aftalen kan foretages løbende efter behov, og når der er enighed herom i HSU.  
  
Stk. 4. Hvis der sker ændringer i Samarbejdscirkulæret, ændres denne samarbejdsaftale i overensstemmelse hermed.

Vedtaget på møde i HSU den 29. april 2020.

Aarhus, den

Rektor Brian Bech Nielsen

Formand for HSU

Lotte Thue Pedersen Olav W. Bertelsen

Næstformand for HSU Næstformand for HSU